Jó reggelt kívánok, tisztelt képviselőtársaink! Szeretettel köszöntöm valamennyiüket és mindazokat, akik figyelemmel kísérik mai ülésünket. Az Országgyűlés 2. téli rendkívüli ülését megnyitom. Tájékoztatom önöket, hogy az ülés vezetésében Móring József Attila és Gúr Nándor jegyző urak lesznek a segítségemre. A mai napon napirend előtti felszólalásra jelentkezett Tóbiás József frakcióvezető úr, az MSZP képviselőcsoportjából: „Rendkívüli ülés az elkerülő utak útdíjmentességéért!” címmel. Megadom a szót, parancsoljon, frakcióvezető úr!
Köszönöm a szót, elnök úr. Tisztelt Ház! Tisztelt Képviselőtársaim! Azért hívtuk össze a mai rendkívüli parlamenti ülést, mert minden tiltakozás ellenére, amely a társadalomban jogosan megjelenik, a jelenlegi kormánypártok adóval kívánják megsarcolni az M0-s autóút használóit, valamint Magyarország összes elkerülő útjának használóit. Mi viszont azt szeretnénk elérni, hogy az Országgyűlés döntsön arról, hogy sem most, sem a jövőben a jelenleg ingyenesen használt útszakaszokon egyáltalán ne fizessenek semmilyen adóterhelést Magyarországon, bármilyen ötlettel is álljon elő a kormány. [[8.00]] Azért emlékeztetőül szeretném önöknek mondani, hogy úgy zajlott le az adótörvények tárgyalása, úgy zajlott le a költségvetés, hogy ha a szemfüles ellenzéki képviselők interpellációjára adott kormányzati választ nem figyeljük, akkor nem derül ki, hogy a kormánynak milyen valódi tervei vannak 2015-ben a magyar állampolgárok megadóztatásával kapcsolatban. Mára tudjuk, hogy fideszes, független, baloldali polgármesterek, szakmai szervezetek, tömegek tiltakoznak a kormányzati szándék ellen. Nem a levegőbe beszélnek, többen megfogalmazták: hatástanulmányok hiányában csak sejteni lehet, hogy milyen mértékben terheli az a javaslat, amit önök terveznek, Budapest vagy pedig azon települések életét, amelyeken jelen pillanatban elkerülő utak mentén zajlik a közlekedés. Mint már mindig, most is azt látjuk, hogy a kormány úgy viselkedik, hogy semmit nem hall meg abból, amit az utca üzen neki. Semmit nem hall meg abból, amit az ellenzék e ház falai között elmond az ország jelenlegi állapotával kapcsolatban. Sőt, az M0-s útdíj bevezetésével kapcsolatban kedvezménynek hazudja a terhelést. Ez az orwelli világban lehet igaz, amikor a problémának, úgymond az adó kivetésének örülnie kellene Magyarországon minden magyar állampolgárnak. Gyakran egymásnak ellentmondó nyilatkozatok is megjelentek ebben a témában, semmilyen társadalmi üzenetet nem fogad be a kormány, érdemi párbeszédnek híján vannak, csak az önkény, a társadalom ellenében való kormányzás az, amelyet önök most éppen bemutatnak. Önök nemzeti konzultációról és kétharmados felhatalmazásról beszélnek. Ez utóbbi jogilag igaz, a valóságban mégis azt látjuk, hogy támogatóik java elpártolt önöktől. Hiszen dialógus helyett önök önkényes döntésekben hisznek, az útdíjról hozott döntés pontosan példázza azt, ahogy önök kormányoznak: a társadalom kizsigerelése, a társadalmi akarat figyelmen kívül hagyása, a párbeszéd kiüresítése. Önök nem hallották meg azokat sem az elmúlt hónapokban, akik a jogállam felszámolása ellen tüntettek, azokat sem, akik olyan szegénységet látnak ma Magyarországon a közvetlen környezetükben, ami ellen tiltakoznak, ami ellen fel akarnak szólalni, és eljönnek, elmennek a városok tereire, hogy elmondják, hogy elég, ne folytassa tovább a kormányzat ezt a politikát. [[L. Simon László megérkezik az ülésre.]] Azok a pedagógusok, akik a jövő évi működésükben az életpályamodelljükért, a szakmai szuverenitásukért küzdenek; azok a szakszervezeti vezetők, akik a kafetéria felszámolása ellen tüntetnek Magyarországon; azok, akik az internetadó bevezetése ellen tüntettek Magyarországon, és sorolhatnánk a sort, hogy hány olyan tüntetés fogalmazódott meg és kezdeményezése volt az elmúlt hetekben, hónapokban Magyarországnak, ami - legyen világos - az önök kormányzati politikájának a kritikája. Ezt a kritikát nem meghallani, ezzel szemben politizálni, az azt jelenti, hogy maga a kormányzat válik el a valóságtól, és elfelejti, hogy az a felhatalmazás, amelyre oly sokszor büszkén hivatkozik, az a felhatalmazás elporlad, elolvad. Közben pedig azt látjuk, hogy semmi mást nem tesznek, mint belső hatalmi villongásaikkal, hogy ki és miképpen marakodjon, hogy uralja a személyzeti politikát, a közpénzek finanszírozását vagy felhasználását, ez ma sokkal jobban foglalkoztatja a jelenlegi kormánypártot, mint a valóság. Szeretném önöknek mondani: ma azzal, hogy ebben a teremben ennyien ülünk itt, a kezdeményezők szándéka világos. Az önöké is világossá vált. Mindegy, államtitkár úr, hogy ma ön nekem mit fog válaszolni. Én nagy tisztelettel fogom meghallgatni. Ezzel együtt az ön mögött lévő üres sorok egyértelműen jelzik: önök a társadalmi akarat ellenére be kívánják vezetni az útdíjat Magyarországon. Azt az útdíjat, amelyet semmilyen nemzeti konzultációban, semmilyen párbeszédben az érintettekkel, a polgármesterekkel, a szakmai szervezetekkel nem folytattak le. Önök ezzel a döntésükkel semmi mást nem tesznek, mint fölteszik az i-re a pontot, erre a botrányos elmúlt egy év kormányzati politikájára. Köszönöm szépen a figyelmet.
Köszönöm szépen, frakcióvezető úr. A kormány nevében az elhangzottakra Fónagy János államtitkár úr válaszol. Parancsoljon, államtitkár úr!
Köszönöm, elnök úr. Tisztelt Országgyűlés! Igen tisztelt Elnök Úr! Egy autópálya-rendszerrel szemben a világon mindenütt, de Európában bizonyosan néhány alapvető követelményt fogalmaztak meg. Az egyik, hogy az egész országban egységes legyen, egységes elvek szerint legyen szabályozva, egy országban mindenütt megfizethető legyen, megfeleljen annak az általános európai követelménynek, hogy a használó fizessen, és elősegítse a gyorsabb, biztonságosabb, környezetkímélőbb gyorsforgalmi utak minél nagyobb arányú használatát. [[Gőgös Zoltán: Ettől hogy lesz gyorsabb?]] Ezeket, gondolom, önök sem vitatják. A gyorsforgalmi hálózat a közösségi forrásokból és az adófizetők adóforintjából épült ki. A hozzáférés azonban egyenlőtlen, a díjmentes hálózat közel fele Pest megyében található. A megyei matricarendszer bevezetésével a sztrádákat használóknak azonos módon kell kivenni részüket a díjfizetésből is. Az azonos közlekedési feltételek biztosítása esetén azok használati díjának is egyformának kell lennie. Nemzetközi kitekintéssel látható, hogy Ausztriában és Szlovéniában egyáltalában nincsenek, Csehországban és Szlovákiában pedig csak rendkívül kis számban találhatók - és azok is többnyire városon belül - díjmentesen használható gyorsforgalmi utak. Magyarországon városon belül gyorsforgalmi utak nincsenek. A díjmentes szakaszok igazságosabb helyzetet teremtő megszüntetése nem vezet az autópályák elkerüléséhez. A párhuzamos ingyenes szakaszok használata súlyos időveszteséggel, a hosszabb megtett út miatt havi 400 forintnál lényegesen magasabb többletköltséggel jár. Éppen ezért nem kell tartani a forgalom nagyarányú és tartós átterelődésétől az agglomerációs települések és a külső kerületek útjaira. [[Kunhalmi Ágnes közbeszólása.]] Az autós forgalom jelentős részét a munkahelyükre általában kis távolságon, napi rendszerességgel, úgynevezett hivatásforgalomban utazók teszik ki, többségük az éves matrica miatt akkor sem veszi igénybe az autópályákat, ha az egyébként rendelkezésre áll. A rendszeres autópálya-használat egy megyében a korábbi 43 ezer forint helyett a jövő évtől mindösszesen 5 ezer forintba kerül [[Gőgös Zoltán: Na, ne!]] így a munkahelyükre ingázók, rendszeresen közlekedők akár több megyényi távolságból is, például a fővárosba autózók kiadásai a töredékeire csökkennek. [[Gőgös Zoltán: És akkor miből lesz bevétel?]] Az utazási szokásokhoz igazodó matricavásárlással egy megye esetében a korábbi költségeknek mintegy 90 százaléka, de még négy megye esetében is legalább a fele megtakarítható. Az éves megyei matrica ára kevesebb a kétheti és alig valamivel több egyetlen havi országos matrica áránál. A megyei matrica bevezetése nagy megtakarítást jelent több százezer családnak, akik a jövőben alig több mint havi 400 forintért, havi 400 forintért [[Derültség az MSZP soraiban.]] használhatják a lakóhelyükhöz közeli autópálya-hálózatot. Budapest valamennyi megyéből, illetve a fővárosból minden vidéki célállomás kedvezőbben, olcsóbban lesz elérhető, mint korábban. [[Zaj az ellenzéki padsorokban.]] A közösségi elvárás teljesítése: az Európai Unió a „használó és szennyező fizet” elv egyre szélesebb megvalósítását várja el a tagállamoktól. Ezt a célt szolgálta Magyarországon az e-útdíjrendszer tavaly nyári sikeres bevezetése, és ebbe az irányba hat a matricás díjak fokozatos egységesítése is. Nagyon fontosnak tartjuk a népszerűsítést. [[Derültség az ellenzék soraiban.]] Ma Magyarországon - a jelenlegi kiépítettség mellett is - az autópálya-hálózat sűrűsége európai átlagban is elfogadható. [[8.10]] Kiemelt kormányzati cél, hogy ehhez a hozzáférést minden állampolgár, minden autós számára azonos feltételekkel biztosítsuk, lakjon az Budapesten, lakjon Pest megyében, Szabolcsban vagy Baranyában. Kevesebb, hiszen a jelenlegi rendszer azt eredményezte, hogy az autóhasználóknak eddig csak 3 százaléka vásárolt éves matricát [[Gőgös Zoltán: Mert nem volt rá szüksége!]] holott nyilvánvaló, hogy mind a használóknak, mind az autópálya tartós fenntartásának az éves vásárlás az alapvető érdeke. [[Az elnök a csengő megkocogtatásával jelzi az időkeret leteltét. Gőgös Zoltán: Államtitkár úr!]] Köszönöm a lehetőséget, és bízom benne, hogy sikerült meggyőznöm önöket. [[Taps a kormánypárti pad­sorokból. Derültség az MSZP padsoraiban. Kunhalmi Ágnes: Most gondolkodom! L. Simon László: Látszik!]]
Köszönöm szépen, államtitkár úr. Tisztelt Képviselőtársaim! A Jobbik képviselőcsoportjából napirend előtti felszólalásra jelentkezett Hegedűs Lorántné képviselő asszony, az Országgyűlés jegyzője: „A ráfizetős M0-sról” címmel. Parancsoljon, jegyző asszony!
Köszönöm szépen a szót, elnök úr. Tisztelt Ház! Mielőtt a beszédem címében foglaltakról beszélnék, azaz a kormány legújabb rémálmáról, amivel a magyar társadalmat riogatja, előzetesen néhány szót szólnék mindazokról a történésekről, amelyek alapjául szolgálnak ennek az ötletnek. A Demszky-korszakról kell elöljáróban megemlékeznünk. Azokról az évekről, amikor dilettáns városfejlesztési elképzelések és a korrupt városvezetés együttes eredményeképpen a szuburbanizáció természetes folyamata helyett a rendkívül káros dezurbanizáció alakította át fővárosunk életét. Azaz elővárosok, kertvárosok gondosan tervezett és ütemezett fejlesztése helyett - ami a szuburbanizáció - teljesen ésszerűtlenül, kontrollálatlanul és rohamos gyorsasággal hullott darabjaira az eredeti városszövet. Mi jellemezte a Demszky-korszakot? Befektetői érdekek kritikátlan kiszolgálása, a zöldfelületek mértékének drasztikus csökkenése, az infrastruktúra fejlesztésének hiánya; a nagy nehezen, jelentős késéssel kiépülő elkerülő utak mentén a bádogdoboz-építészet megjelenése, a bevásárlóközpontok elszaporodása [[Dr. Vadai Ágnes: És fejlődés!]] és másfél évtized alatt több mint egymillió ember kimenekülése - kimenekülése! - a fővárosból. [[Közbeszólások. Az elnök csenget.]] De mostanra ez a folyamat már teljes egészében lezajlott, és milliók életformájává vált a napi ingázás. Milliók kelnek útra nap mint nap iskolába, munkába, bevásárlásra, ügyintézésre menet. És most ennek a vámszedője kíván lenni a kormányzat. Vámszedője az elmúlt évek, évtizedek hibáinak, de dilettantizmusban messze felülmúlja a Demszky-korszakot. Hibát hibára halmoz, amelyek közül néhányat hadd említsek meg. Először is nézzük a vám, azaz az útdíj mértékét. Sok különböző számot hallottunk már e tekintetben. Először körülbelül 40 milliárd forintot remélt a kormányzat az útdíj mértékének és a fizetős szakaszoknak a kiterjesztéséből. Majd kisvártatva kiderült, hogy ez csak a fele, mintegy 20 milliárd lenne valójában. Ebből is a teherfuvarozók közel 13 milliárdot viselnének, nyilván azt áthárítanák áraikban a lakosságra. Így az M0-s és a bevezető autópálya-szakaszok személygépkocsi-bevétele 7 milliárd lehetne. De ha az összes budapesti és összes Pest megyei autós, azaz egymillióan mind megvennék az éves matricát, amellyel ezeket az utakat használhatnák, akkor is csak 5 milliárd forintról beszélhetnénk. Maga a szaktárca is elismerte különböző egyeztetéseken és fórumokon, hogy nem is remél ennyi bevételt az útdíj kiterjesztéséből. Valójában ez, tudjuk, körülbelül 1 milliárd forint lenne. Ugyanakkor a negatív externáliákkal, a káros környezeti hatásokkal még vajmi keveset foglalkozott a tárca. Az agglomerációs településekre rázúduló forgalom okozta lég- és zajszennyezettség, a megnövekvő baleseti kockázat vajon megéri a központi költségvetés tízezred százalékaiban is alig kimutatható nagyságrendű bevétel esetleges realizálását? Hadd szemléltessem egy konkrét példán a várható következményeit a kormányzat rémálomszerű javaslatának. A Zsámbéki-medencében, tudjuk, körülbelül 100 ezer lakos él. Két közúti kapcsolat köti össze a Zsámbéki-medencét a fővárossal: az M1-M7-es bevezető szakasza - ez kétszer két, illetve kétszer három sáv -, továbbá a Budakeszi út kétszer egy sávja. Nyilván át fog terelődni az M1-M7-es bevezető szakaszáról a Budakeszi útra - ha bevezetik az útdíjat - ez a hatalmas forgalom, ami óriási megterhelést fog okozni ezen környezetnek. Baleset esetén, rossz idő esetén órák hosszat tart majd bejutni a fővárosba a Zsámbéki-medencéből. Mi lehet a kormányzat célja valójában? A hivatalos indoklás szerint rá kívánja szoktatni a lakosságot a közösségi közlekedés használatára. Fontos, nagyon előremutató gondolat! Valóban, így van. De akkor talán először meg kellett volna teremteni egy reális alternatívát nyújtó tömegközlekedést kötött pályás eszközökkel, buszhálózattal, P+R parkolókkal! Ezzel szemben pont a Zsámbéki-medence példája mutatja, hogy ott, ahol kézenfekvő lenne a megoldás, az egykori hadiipari vágányok használatával, felélesztésével, bekapcsolásával a vasúti hálózatba, a villamoshálózatba, ott sem valósulnak meg ezek az elképzelések, de még tervbe sem igazán lettek véve. Pedig mind az EU-s elvárások, mind az ezek alapján megfogalmazott fejlesztési tervek a társadalmi mobilitás fejlődését szorgalmaznák, de úgy látszik, az ezen írásban megfogalmazott elvek is pont annyit érnek, mint a kormányzat útdíjjavaslata: még figyelemelterelésre sem alkalmasak. [[Az elnök a csengő megkocogtatásával jelzi az időkeret leteltét.]] Tényleg, miről is akarja elterelni a figyelmet a kormányzat? Köszönöm, hogy meghallgattak. [[Taps a Jobbik padsoraiban.]]
Köszönöm szépen. Tisztelt Országgyűlés! Az elhangzottakra a kormány nevében Fónagy János államtitkár úr válaszol. Parancsoljon, államtitkár úr!
Köszönöm. Tisztelt Országgyűlés! Tisztelt Képviselő Asszony! Ezért érdekes műfaj a politika, mert azonos tényállásból, attól függően, hogy a parlamenti karéj melyik oldalán ülünk, teljesen ellentétes következtetésekre jutunk. Mi azt mondjuk, hogy az autópálya-használat elterjesztését jobban szolgálja egy évente 5 ezer forintért elérhető rendszer, mint egy évente 43 ezer forintért elérhető rendszer. [[Gőgös Zoltán: Akkor miből lesz több pénz, államtitkár úr?]] Ön erre azt mondja, hogy nem, a 43 ezer forintos a jobb, mert azzal többen fogják igénybe venni. [[Felzúdulás az ellenzéki padsorokban. Egy hang a Jobbik padsoraiból: Nullás!]] Ön ezt mondta, ugyan ezt öt percig részletezte [[Az elnök csenget.]] , de a lényege a dolognak a következő. Tisztelt Képviselő Asszony! Tisztelt Képviselőtársaim! A nagyvárosi agglomerációkban - és kérem, ne felejtsék el, nem csak Budapest nagyváros Magyarországon, van ezen kívül számos vidéki nagyvárosunk, és azoknak van nagy agglomerációjuk - naponta rendszeresen közlekedők, az ön által is említett, reggel és este munkába járók [[Gőgös Zoltán: De nem kellett nekik fizetni!]] , a gyermeküket óvodába-iskolába vivők, azzal együtt, hogy volt, akit az édesanyja nem vitt el iskolába, de tételezzük fel, hogy akiket elvitt, azok a hivatásforgalomban kényszerűen veszik igénybe az autópályát. Nekik az autópálya elérhetősége alapvető, napi létkérdés. Ezt az alapvető napi feltételt egy 5 ezer, két megye esetében 10 ezer forintért elérhető éves matrica meggyőződésünk szerint jobban szolgálja, mint egy jelenleg 43 ezer forintos díj, vagy egy számukra elérhetetlen, számukra gyakorlatilag ebből a szempontból használhatatlan tíznapos matrica. [[Nagy zaj az ellenzéki pártok padsoraiban. Hegedűs Lorántné közbeszól.]] Azt, hogy ez megtakarítást jelent sok százezer család számára, önök nem tudják matematikailag megcáfolni. [[Felzúdulás az ellenzéki padsorokban. Dr. Szél Bernadett: De önök sem! Gőgös Zoltán közbeszól.]] A több az tömegében mindenképpen több. [[Nagy zaj.- Novák Előd: Nyolcadik parancsolat: ne hazudj! Az elnök csenget. Köz­beszólások és derültség az ellenzéki padsorokban.]] Azzal, hogy [[L. Simon László: A Fidesz-frakció némán végighallgatott benneteket! Egy hang a Jobbik padsoraiból: Mert nincs itt! Derültség az ellenzéki padsorokban. Az elnök csenget.]] azokat a százezreket, akik jelenleg nem veszik igénybe az autópályákat, nem veszik igénybe, mert nem mennek rá, nem veszik igénybe, mert egyébként visszatartja őket ettől az önök agresszivitása, tehát nem mennek rá az autópályákra, azok ezzel a rendszerrel igenis nagy tömegben igénybe fogják venni a számukra gyorsabb, környezetkímélőbb, és ami még fontosabb, közlekedésbiztonság szempontjából jobb rendszereket. [[Gőgös Zoltán: Ami eddig ingyen volt, azt most már pénzért!]] Azt pedig, hogy kinek lesz igaza, az elkövetkezendő fél évben, egy évben közösen meg fogjuk látni. Számos egyeztetés során, mert tisztelt képviselőtársaim, számos egyeztetés volt érdek-képviseleti szervekkel [[Nagy zaj az ellenzéki pártok padsoraiban. Gőgös Zoltán és Szabó Timea: Kivel? Kivel?! Az elnök csenget.]] polgármesterekkel, ráadásul olyan polgármesterekkel, akik lakóhelyük miatt ebben a kérdésben messzemenően elfogultak voltak, hiszen egy Pest megyei polgármester [[Szabó Timea: Hogy ne lennének elfogultak?!]] nyilvánvalóan nem fogja a szabolcsi, a baranyai vagy a békési lakosságot képviselni. [[8.20]] Ő a sajátjait képviseli, és ebben igaza van. Csak rajta kívül van más is. És ezt neki is és - bármennyire is fájdalmas önöknek - ezt önöknek is tudomásul kell venni. Nekünk meggyőződésünk [[Dr. Vadai Ágnes: Nem vesszük!]] , hogy ez a mindenki számára elérhető rendszer mindenki számára olcsóbb, mindenki számára hozzáférhetőbb, bármilyen furcsa fogalom ez önöknek, mindenki számára egyenlő feltételeket biztosít ennek az igénybevételére. Kérem, emlékezzenek erre a mai vitára majd egy év múlva, amikor áttekintjük ennek az egy évnek a tapasztalatait, és meglátjuk, hogy kinek miben jött be a prognózisa, kinek és mennyiben volt megalapozott vagy megalapozatlan a véleménye. [[Dr. Harangozó Tamás Attila: Miért nincs itt a Fidesz? Dr. Schiffer András: Hol a Fidesz?]] Úgyhogy egy év múlva viszontvárom önöket ennek a témának a vitájára itt és ugyanitt és önökkel. [[Szabó Timea: Költsetek kevesebbet stadionokra, akkor nem kell toldozgatni a költségvetést!]] Köszönöm figyelmüket. [[Dr. Rubovszky György, dr. Rétvári Bence és L. Simon László tapsol.]]
Köszönöm szépen, államtitkár úr. Tisztelt Országgyűlés! Az LMP képviselőcsoportjából napirend előtti felszólalásra jelentkezett Szél Bernadett képviselő asszony: „Egy újabb sarc” címmel. Megadom a szót, parancsoljon, képviselő asszony!
Köszönöm a szót, elnök úr. Tisztelt Államtitkár Urak! Tisztelt egy szem Képviselő, ott a kormánypárti padsorokban! Körbenézve ezen a teljesítményen, amit önök most letettek az asztalra [[Bangóné Borbély Ildikó: Kétharmaddal!]] , úgy tűnik, igaz az az ígéret, amit önök megtettek a Házbizottságban, hogy nem fognak eljönni erre az ülésre. Teszik ezt azért, mert gyávák ahhoz, hogy megvédjék a saját javaslatukat, teszik ezt azért, mert nem képesek kiállni azért az igazért, amit a kormány úgy gondol, hogy az helyénvaló, és önök nem vállalnak sorsközösséget a magyar emberekkel, a megsarcolt magyar emberekkel. Innentől elkezdve, én azt gondolom, hogy a Fidesz-KDNP-nek ez az üzenete most karácsonykor a magyar emberek számára, hogy velük semmilyen szinten nem hajlandóak sorsközösséget vállalni [[L. Simon László: Demagógia!]] , és nagy ívben tesznek arra, hogy hogyan sarcolják meg a magyar embereket. Mégis, kit képviselnek önök, tisztelt képviselőtársam, ott, egy szem magában a kormánypárti padsorokban?! Mindenki lásson azért tisztán: az ellenzéknek azért volt fontos ez az ülésnap, azért volt fontos, hogy beszéljünk erről a javaslatról, mert világosan látjuk, hogy miről van szó. Egész egyszerűen a kormány belekezdett egy ötletkormányzásba, és egyszer csak úgy döntött, hogy megadóztatja a munkába járást, az iskolába járást, megadóztatja a magyar emberek mobilitását. Én azt gondolom, önök is tudják, hogy ez teljes mértékben járhatatlan út. Pontosan azért vannak itt egy szem magukban, mert pontosan tudják, hogy ez az a pont, ami után nem fognak tudni a magyar emberek szemébe nézni. Tisztelt Államtitkár Úr! Mégis milyen prognózisokról beszél? Önöknek nincsen hatástanulmányuk, nem volt egyáltalán egyeztetés szakmai szervezetekkel, sorra jönnek ki a tiltakozások mértékadó szakmai kamaráktól, polgármesterektől, a saját embereiktől. Senkivel nem egyeztettek önök! Miről beszélnek, milyen prognózisról? Önök egyvalamit tudtak: hogy pénzre van szükségük, de azt nagyon gyorsan. Ugyanis, azért ne legyen kétségük, mindenki átlát itt a szitán, mindenki tudja, hogy az önök elsődleges célja itt a sarcolás, a költségvetés foltozása, bármi áron. Pedig jó lenne, tisztelt képviselőtársam, ott egy szem magában a kormánypárti padsorban, hogyha végre egyszer belátnák azt, hogy ami pénzbe kerül ennek az országnak, az a korrupció, az önök dilettantizmusa és az önök urizálása. Ez az, ami pénzbe kerül nekünk. Nem az kerül pénzbe, tisztelt képviselőtársaim, hogyha elkerüljük a fővárost, nem az kellene, hogy pénzbe kerüljön, meg hogyha nem megyünk át az agglomeráción, a kistelepüléseken, ahol már amúgy is fuldoklunk. Tisztelt Államtitkár Úr! Tudja, én Budakeszin lakom; Budakeszin lakom, amely az egyik olyan település, amely meg fog fulladni többek között, köszönhetően ennek az útdíjnak, amit önök most kiterjesztettek, és én itt vagyok ezen az ülésnapon - de hol van a megválasztott képviselője Budakeszinek és körzetének? Ő nincsen itt. [[Kunhalmi Ágnes: Hol a Kucsák? Hol a XVIII. kerület?]] Én sorsközösséget vállalok ezekkel a településekkel, én ott vagyok velük együtt a dugóban minden reggel a 22-es buszon, és én sorsközösséget vállalok velük itt is, benn az ülésteremben. Hol vannak önök, tisztelt államtitkár úr? Miért nem védik meg a saját javaslatukat? [[L. Simon László: Itt vagyunk, megvédjük!]] Éppen ezekben a percekben hagyja cserben a megválasztott országgyűlési képviselő az embereket [[Kunhalmi Ágnes: Így van! Cinikus! Csak a Fidesz!]] holott tudja, hogy rosszat tesz az agglomerációs településeknek. [[L. Simon László: Még te is nevetsz a saját demagógiádon.]] Mégis kit képviselnek önök, tisztelt egy szem képviselőtárs, ott a kormánypárti padsorokban, tisztelt államtitkár úr? Értsék meg, ez az ötlet úgy rossz, ahogy van. Ezt megüzenték önöknek az állampolgárok [[Az elnök csenget.]] , ezt állítja az LMP, ezt állítja a többi ellenzéki párt is. Azt a mondatot, tisztelt államtitkár úr, hogy azért nem használják az emberek az autópályát, mert az ellenzék agressziója visszatartja őket, ezt egyszerűen nem tudom értelmezni. Mégis mire gondol, államtitkár úr? Kicsit fejtse már ki nekem, mert tényleg nem tudom értelmezni! Viszont azt látom, hogy elég egyértelműen elutasították ezt az ötletet, egyrészt Pest Megye Önkormányzata, a Megyei Jogú Városok Szövetsége, a Budapesti és Pest Megyei Mérnöki Kamara, a Levegő Munkacsoport és jó néhány fideszes polgármester is. Úgy is mondhatnám, hogy itt igazából megvalósult a nemzeti együttműködés, csak éppen a kormánnyal szemben. Erről van szó, tisztelt államtitkár úr. [[L. Simon László: Nagykoalíció!]] Úgyhogy azzal kapcsolatban, hogy önök folyamatosan terelnek, és folyamatosan a megyei matricáról beszélnek, erre csak azt tudom mondani, hogy akkor vezessék be azt, és hagyják békén az útdíj kiterjesztését. [[Gőgös Zoltán: Így van, pontosan így van!]] Ne hagyjanak minket megfulladni, ne hagyjanak minket megfulladni ott az agglomerációban, és ne fullasszák meg a fővárost! Ebben a városban, tisztelt államtitkár úr, az emberek már kevesebb ideig élnek azért, mert olyan magas a szállópor-koncentráció. Most innentől kezdve miért akar ráereszteni még forgalmat a fővárosra? És nagyon kilóg itt a lóláb, mert azt mondják, hogy át akarnak minket szoktatni a közösségi közlekedésre. Most nézze meg a Volán járműparkját! Ott van teljesen lerobbanva! Nézze meg azt a javaslatot, amely egyébként a Kóka-korszakot idézi: a Nefmi tudtával nekiesnek hamarosan a vasúti menetrendnek is. Mégis milyen tömegközlekedésre akarnak minket rászoktatni? Egy szó, mint száz, ezzel az ötlettel önök lebuktatták magukat. Ez az útdíj egy valódi „elmútnyócév”-beli javaslat, és most már azt is tudjuk legalább, hogy amikor 2014 áprilisában azt mondták, hogy önök akkor folytatni szeretnék, amit elkezdtek, akkor nemcsak az önök elmúlt négy évére gondoltak, hanem arra az előző húszra is, ami korábban volt. Tisztelt Államtitkár Úr! Tisztelt Képviselőtársaim! Szégyelljék magukat!
A kormány nevében Fónagy János államtitkár úr válaszol az elhangzottakra. Parancsoljon, államtitkár úr!
Köszönöm szépen. Tisztelt Képviselő Asszony! Engedje meg, hogy az első egy percet az ön indulatos felvetésére válaszoljam. November 21-én tárgyaltunk a fuvarozók képviselőivel, a Fuvosszal, a Waberer’s csoporttal, a NiT-tel, december 12-én az Autóklubbal, 13-án a gépjármű-kereskedőkkel, a Nemzetközi Fuvarozó Ipartestülettel, az Autós Nagykoalíció képviselőivel. December 15-én én magam egyeztettem a főváros egyes és az agglomeráció egyes polgármestereivel, ahol megoszlottak a vélemények. Volt, aki ellene volt, és volt, aki támogatta. Ha ön a felsorolásba belevette volna Borsod, Zemplén, akár Csanád vagy Baranya képviselőit, akkor azért a dolgot messze nem lehetett volna ilyen egységesen előadni. Kétségtelen, hogy az ország nagy része ezzel a javaslattal jól jár, és van egy eddig kedvezményezett kör, amelyik az eddigiekhez képest most havonta 400 forinttal, valamivel több mint egy liter benzin árával vagy két gombóc fagylalt árával hozzájárul az ország minden állampolgára által viselendő költséghez. [[Gőgös Zoltán: De eddig nem volt ez!]] Ezt még a budakesziek is ki fogják bírni, ki fogják bírni, hogyha gyorsabban, biztonságosan, környezetkímélőbben akarnak munkahelyükre bejutni vagy onnan visszamenni. [[Közbeszólás az MSZP soraiból. Gőgös Zoltán: Lehet ezt még fokozni! Dr. Harangozó Tamás Attila: Ez védhetetlen, ne magyarázd!]] Az egységes rendszer akkor is egységes, hogyha ez nem tetszik politikai okokból az ellenzéknek. [[Az elnök csenget.]] Önök elkövetik azt az alapvető bűnt a saját választóikkal szemben, hogy önös, napi politikai érdekből [[Mirkóczki Ádám: Ez jó! Ti nem?]] akár két hétre, nem fogják tudni tovább rávenni, két vagy három hétre fogják tudni rávenni az embereket, hogy megpróbáljanak bujkálni a mellékutakon… [[Novák Előd közbeszól. Felzúdulás az MSZP soraiból.]]
Képviselőtársaim! [[Nagy zaj, az elnök csenget.]]
…de az emberek fel fogják ismerni az érdekeiket. Az emberek, az autóstársadalom felismeri az érdekeit, és igenis havi 400 forintért igénybe fogják venni azt az úthálózatot, ami számukra rendelkezésre áll. [[Az elnök csenget.]] Ez nem politikai állásfoglalás kérdése, ez racionalitás kérdése. Életvezetés kérdése, életvezetési racionális kérdés. [[Felzúdulás. Kunhalmi Ágnes mutatja: Ez vezetés kérdése! Az elnök csenget.]] És ez ellen önök akkor sem tudnak tenni, nem a kormánypárttal szemben, hanem a magyar autóstársadalommal szemben, hogyha napi érdekeik miatt nem hajlandók a számokat megnézni. Ha nem hajlandók megnézni, hogy jelenleg 2 százalék autós vesz bérletet, mert a 43 ezer forinton, amit [[Folyamatos, nagy zaj. Az elnök csenget.]] egyébként 2007-ben önök vezettek be, önök vezettek be, ezen a 2007-től fennálló rendszeren változtatunk. [[8.30]] A javaslatunk helyességét és megalapozottságát mi sem bizonyítja jobban, hogy önök ezt nem tudják elviselni, még végighallgatni se bírják, mert a számok bizony döntőek és meghatározóak. [[Közbeszólás az MSZP soraiból: Szégyenteljes! Dr. Szél Bernadett: Hol a hatástanulmány? Kunhalmi Ágnes: Nem nekünk kell elszámolnunk!]] Tisztelt Országgyűlés! [[Folyamatos zaj. Az elnök csenget. Közbeszólás az MSZP soraiból: Döbbenetes!]] Meggyőződésem, hogy a kormánynak ez az állásfoglalása és a minisztériumnak az a rendelete, amely ezt be fogja vezetni, sok százezer család, sok százezer autós érdekeit képviseli [[Dr. Schiffer András: …követelik!]] ; 43 ezer forint helyett 5 ezer forint, mindenki számára elérhető módon. Az önök által igényelt hatástanulmányok itt vannak előttem, rendelkezésre állnak [[Dr. Schiffer András: Lássuk! Szabó Timea: Miért nem láttuk eddig?]] és a döntés meghozatala után [[Folyamatos zaj. Az elnök csenget.]] ahogy ezt a rend előírja, a jogalkotási törvény előírja, ezt nyilvánosságra fogjuk bocsátani. [[Közbeszólás a Jobbik soraiból: Csüccs! Dr. Schiffer András: …kipereljük!]] Ha Schiffer képviselő úr megengedi, mert talán őt is érdekli [[L. Simon László: Nincs jogosítványa!]] az egyeztetések során elhangzott ésszerű javaslatokat figyelembe vettük, ennek eredménye az, hogy a gyakorlatilag belterületi feladatokat ellátó Megyeri út továbbra is térítésmentes. [[Közbeszólás az MSZP soraiból. Lukács Zoltán: Semmi karácsonyi hangulatotok nincs!]] Éppen azért, mert [[Folyamatos zaj. Az elnök csenget.]] ez olyan belterületi forgalmat szolgál, ami nem az autópálya-rendszerhez, hanem a belterülethez tartozik hozzá. [[Közbeszólás az MSZP soraiból: Megvédték a Megyeri hidat, ünnepeljük meg!]] Hölgyeim és Uraim! Egy év múlva találkozunk. [[Dr. Rétvári Bence tapsol. Folyamatos közbeszólások az ellenzéki pártok soraiból.]]
Köszönöm szépen. Tisztelt Képviselőtársaim! Tegyék lehetővé, hogy az érthető beszédmód kialakuljon a parlamentben [[Szabó Timea: Ez nem rajtunk múlik!]] mert olyan az alapzaj, amely nem teszi lehetővé… [[Dr. Schiffer András jelentkezik.]] Frakcióvezető úr, ügyrendben csak akkor lehet szót adni, ha van elfogadott napirend. Még nincsen elfogadott napirendünk. [[Közbeszólás az MSZP soraiból: Nem is lesz! Dr. Harangozó Tamás Attila: Kiabáljál! Derültség az ellenzéki pártok soraiban.]] Köszönöm szépen. Tisztelt Országgyűlés! Napirend előtti felszólalásaink végére értünk. A mai napon napirend utáni felszólalásra senki sem jelentkezett. [[L. Simon László helyét elhagyva az ülésterem kijárata felé indul. Dr. Schiffer András: Tessék itt maradni! Köz­­beszólás az MSZP soraiból: Hova mész? L. Simon László: Dolgozom!]] Tisztelt Országgyűlés! Bejelentem, hogy Tóbiás József frakcióvezető úr és további 40 képviselő a szükséges támogató aláírás benyújtásával az Országgyűlésről szóló 2012. évi XXXVI. törvény [[L. Simon László távozik a teremből. Taps az MSZP soraiban.]] 35. § (1) bekezdésében foglaltak alapján az Országgyűlés rendkívüli ülésének összehívását kezdeményezték. [[Közbeszólás az MSZP soraiból: Hol van L. Simon? Derültség az MSZP soraiban.]] Indítványukban megjelölték azt, hogy a magyar autópálya-hálózat városi elkerülő szakaszai díjmentességének biztosításáról szóló H/2403. számú előterjesztés kivételes eljárásban történőtárgyalását kezdeményezik. Az eddig gyakorlatnak megfelelően először arról határozunk, hogy az Országgyűlés elfogadja-e az előterjesztés kivételes eljárásban történő megtárgyalását, majd az elnöki jogkörben benyújtott napirendi javaslatról határozunk. A Házbizottság pénteken ülésezett, így az előterjesztők által kezdeményezett egyes időpontok megváltoztak. A módosító javaslatok benyújtására ma, a kivételes eljárást elrendelő döntés meghozatalát követő 3 óráig lesz lehetőség, az összevont vitára, valamint az összegző módosító javaslatról történő határozathozatalra és a zárószavazásra a december 29-ei ülésnapon kerüljön sor. A határozati házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. A kivételes eljárásban történő tárgyalás elrendeléséhez a képviselők több mint felének szavazata szükséges. Mivel az Országgyűlés pillanatnyi létszáma 198, azaz 100 képviselői szavazatra van szükség, mégpedig száz igenre. Most a határozathozatal következik. Kérdezem a tisztelt Országgyűlést, elfogadja-e a H/2403. számú országgyűlési határozati javaslat kivételes eljárásban történő tárgyalását, a napirendi ajánlásban szereplő ütemezés szerint. Kérem, szavazzanak! [[Szavazás.]] Kimondom a határozatot: az Országgyűlés az előterjesztés kivételes eljárásban történő tárgyalását 50 igen szavazattal, 3 nem ellenében, tartózkodás nélkül nem rendelte el [[Moraj az ellenzéki pártok soraiban.]] , illetve megállapítom, hogy az Országgyűlés nem határozatképes. Megkérem a frakcióvezetőket és a Terembiztos Szolgálat munkatársait, hogy segítsenek a határozatképesség helyreállításában. [[Novák Előd: Munkakerülők! Dr. Schiffer András: Kósa Lajos a folyosón van!]] Frakcióvezető úr, a Terembiztos Szolgálatot azért kértem meg, hogy nézze meg, hogy van-e a folyosón valaki, és kérjék meg az ott lévőket, hogy fáradjanak be az ülésterembe. [[Rövid szünet. Novák Előd: Őrség! Kunhalmi Ágnes: Folyosói díjat kellene bevezetni!]] A Terembiztos Szolgálattól kapott információk szerint a folyosón nem tartózkodik országgyűlési képviselő. A kivételes eljárás kezdeményezéséről szóló döntésről az Országgyűlés nem tud határozni [[Dr. Schiffer András: Itt van Kósa például!]] de megkíséreljük az elnöki jogkörben előterjesztett napirendi javaslatról történő szavazást. [[Szabó Timea: …a röviditalosztályon?]] Kérdezem a tisztelt Országgyűlést, elfogadja-e az elnöki jogkörben kiadott napirendi javaslatot. Kérem, kézfelemeléssel szavazzanak! [[Szavazás. Közbeszólás az MSZP soraiból: Látható többség!]] Csak azt tudom megállapítani, hogy az Országgyűlés továbbra sem határozatképes. [[Kunhalmi Ágnes: Rosszul látja! Jelzésre:]] Rubovszky György frakcióvezető-helyettes úr kért szót.
Tisztelt Elnök Úr! Tisztelt Országgyűlés! Tisztelettel kérem a határozati házszabály 25. § (3) bekezdés b) pontja alapján a szavazatszámláló gép alkalmazásával a napirendi szavazás megismétlését. Köszönöm. [[Szilágyi György: Ügyrendi! Fel­zúdulás az ellenzéki pártok soraiban.]]
Ez nem ügyrendi, ez napirendre vonatkozó. [[Dr. Staudt Gábor: Micsoda?]] Bármelyik képviselő kérheti, így szól a határozati házszabály. Köszönöm szépen. Elrendelem a nyomógombos szavazást. Megkérem a tisztelt Országgyűlést, szavazzanak arra vonatkozóan, hogy az elnöki jogkörben előterjesztett ülés napirendjét elfogadjuk-e. Aki elfogadja, kérem, szavazzon! [[Szavazás.]] A helyzet változatlan: 50 igen, 3 nem szavazat mellett, tartózkodás nélkül az Országgyűlés nem határozatképes. [[Közbeszólás az MSZP soraiból: Össze kell hívni a Házbizottságot!]] De ez azt jelenti, hogy mivel az Országgyűlés a kivételes eljárást nem fogadta el, ennek megfelelően a december 29-ei ülésre nem kerül sor. Senkinek nem tudok ügyrendben szót adni, mert nincs elfogadott… [[Szabó Timea: Köszönjük! Dr. Schiffer András közbeszól.]] Az nem ügyrend! [[Dr. Schiffer András: Értem!]] Frakcióvezető úr, olvassa el a határozati házszabályt! Én meg vagyok döbbenve, hogy Schiffer frakcióvezető úr, aki ennyire jól képzett jogász, ilyen ügyrendi vitába bonyolódik. [[Dr. Schiffer András: Rubovszky elnök úr milyen státusban kapott szót?]] Tessék elolvasni a határozati házszabályt! Tisztelt Országgyűlés! A házszabály rendelkezései alapján, elfogadott napirendi javaslat hiányában a napirend egyetlen pontja sem tárgyalható. Mivel az Országgyűlés a kivételes eljárást nem fogadta el, innen is és most is kijelentem, hogy értelemszerűen a 29-ei ülésnapra nem kerül sor. Megkérem az Országgyűlés jegyzőit, valamint a teremben tartózkodókat, illetve a teremszolgálatot, vessék össze a parlament névsorát a jelenlévőkkel, és a következő ülésig legyenek szívesek azt kifüggeszteni, és megállapítani a hiányzókat. Köszönöm szépen. [[Folyamatos közbeszólások.]] Az ülést berekesztem. Az Országgyűlés következő ülésére ma 12 órától kerül sor. Köszönöm szépen mindenkinek a megjelenést. [[Az ülés 8 óra 40 perckor ért véget.]]